Otte nye studenter er fredag udklækket på Ranum Efterskole College. De otte studerende kommer fra hele verden, og de har gået på efterskolen siden august, hvor de i al hast måtte flytte til Danmark, efter de ikke kunne rejse hjem til deres egne lande på grund af coronasituationen. -	Det er meget spændende og utroligt, at vi faktisk står her på vores dimissionsdag, for det har været en lang rejse at nå hertil, siger en af de nye studenter, Marta Ozola på 18 år fra Letland. Alle studerende har gået på internationale uddannelser i hele verden, såkaldte IB-uddannelser, men da coronasituationen blev forværret, mistede de studerende muligheden for at rejse hjem. Derfor kontaktede United World College, der står for de internationale uddannelser, Ranum Efterskole College, og så valgte efterskolen at byde eleverne velkomne: -	Vi har skabt en boble, hvor de kan få efterskoleliv, og de kan få fjernundervisning, og de kan få deres IB-afgangseksamen, som betyder rigtig meget for de unge mennesker. På deres sidste år får de legater til alverdens universiteter, og derfor er de meget afhængige af et godt resultat, siger Olav Storm Johannsen, der er rektor på Ranum Efterskole College. Syv blev udvist undervejs Efterskolen fik i første omgang 15 elever fra hele verden, og det var meningen, at alle elever skulle have færdiggjort deres skoleår på efterskolen. Men sådan gik det ikke. Da den nye pandemilov trådte i kraft, blev syv af eleverne sendt hjem i al hast til deres hjemlande i blandt andet Afrika, Mellem- og Sydamerika. TV2 Nord var forbi Ranum Efterskole College, da flere af eleverne skulle rejse hjem: -	Det var en kæmpe krise, og alle var kede af det. Derfor er det også en stor dag for os i dag, at vi nu har mulighed for at føre otte elever til studentereksamen og give dem huer på og fejre dem. De er virkelig kommet igennem et hårdt år, og nu har de nået målet, siger Olav Storm Johannsen. Marta Ozola rejste først til Kina for at studere, men da coronapandemien ramte, kunne hun ikke fortsætte studierne i Kina. Derfor er hun glad for, at hun fik muligheden for at rejse til Danmark og læse på Ranum Efterskole College, så hun kunne fortsætte studierne sammen med jævnaldrende og lære Danmark at kende. -	Jeg kommer til at savne Danmark, for her er roligt, og alle er venlige, og folk i Ranum siger altid hej og hilser på os. Det er virkelig dejligt og skønt at være her, siger hun.

Opsummering:
På Ranum Efterskole College kan de for første gang sætte studenterhuer på et hold internationale studerende. Holdet er dimitteret efter et år med masser af coronaudfordringer og et farvel til flere af klassekammeraterne, der undervejs blev udvist fra Danmark.